Vejledning til partshøring ved væsentlige stillingsændringer

Du har modtaget en partshøring på en væsentlig stillingsændring. Dette er din mulighed for at give din mening til kende, inden din arbejdsgiver endeligt træffer sin afgørelse.

Vær opmærksom på, at en vilkårsændring, der er varslet med dit almindelige opsigelsesvarsel, er det samme som en opsigelse af den oprindelige ansættelse med et tilbud om en ny ansættelse. Siger du nej til tilbuddet, kan konsekvensen være, at du bliver opsagt.

Indhold i et høringssvar – både mundtligt og skriftligt I dit høringssvar kan du fremlægge dine oplevelser, komme med nye oplysninger eller forslag til løsninger af den givne problematik. Hvis du vil bevare en stilling hos din arbejdsgiver, er det godt at udvise imødekommenhed og interesse. Giv gerne konkrete begrundelser for, at din stilling ikke bør ændres, eller angiv private forhold, der vil gøre vilkårsændringen særlig svær for dig. Undgå at komme med personlige angreb/udfald mod ledere eller kolleger. Fagforeningen anbefaler dig at svare på partshøringen – også selvom du ikke mener, at det vil ændre beslutningen – for dit svar lægges på din personalesag, og stillingsændringen står dermed ikke alene.

Skriftlig partshøring:

Hvis du har modtaget en skriftlig partshøring, vil der fremgå en frist, som er den dato, dit svar senest skal være hos din arbejdsgiver.

Hvis du ikke svarer på høringen indenfor fristen, kan du forvente, at der træffes afgørelse om at ændre din stilling, som høringsbeskrevet i brevet til dig.

Det er dit ansvar, at din arbejdsgiver modtager dit høringssvar indenfor fristen.

Vær opmærksom på, om dit svar skal sendes til personaleafdelingen eller din lokale leder.

Mundtlig partshøring:

Hvis du har modtaget en mundtlig høring, vil det fremgå, at du er indkaldt til et møde, hvor du kan møde op og fremlægge dine synspunkter.

Fagforeningen anbefaler dig at tage en bisidder med, f.eks. din tillidsrepræsentant eller en god kollega.

Du kan også vælge at afgive et skriftligt høringssvar. Så skal du sørge for, at dit brev er hos arbejdsgiver inden mødets begyndelse – se til venstre om skriftlig partshøring.

Yderligere hjælp

Dette er nogle råd som forhåbentligt kan hjælpe dig, når du har modtaget en høring. Hvis du har brug for yderligere hjælp kan du kontakte din tillidsrepræsentant eller FOA Social- og sundhedsafdelingen.

Hvis du er gravid/på barsel, elev eller i skåne/fleksjob, bør du altid kontakte din tillidsrepræsentant eller FOA.